b'\n_START_ARTICLE_\nCheryl Strayed\n_START_SECTION_\nUra\n_START_PARAGRAPH_\nStrayedin esikoisromaani Torch julkaistiin helmikuussa 2006 ja se sai my\xc3\xb6nteisen vastaanoton. Torch oli ehdolla Great Lakes Book Award -palkinnon saajaksi ja sanomalehti The Oregonian valitsi sen yhdeksi vuoden 2006 kymmenest\xc3\xa4 parhaasta kirjasta, joiden kirjoittaja tulee Yhdysvaltain luoteisosasta (Pacific Northwest)._NEWLINE_Strayedin toinen kirja, muistelmateos Wild: From Lost to Found on the Pacific Crest Trail julkaistiin Yhdysvalloissa 20. maaliskuuta 2012. Julkaisija oli Alfred A. Knopf. Teos on k\xc3\xa4\xc3\xa4nnetty yli 40 kielelle. Viikko julkaisunsa j\xc3\xa4lkeen Wild debytoi sijalla seitsem\xc3\xa4n New York Timesin bestseller-listalla kovakantisten ei-kuvitteellisten teosten sarjassa. Kes\xc3\xa4kuussa 2012 Oprah Winfrey ilmoitti, ett\xc3\xa4 Wild on h\xc3\xa4nen uuden kirjakerhonsa ensimm\xc3\xa4inen valinta. Hein\xc3\xa4kuussa Wild nousi ensimm\xc3\xa4iselle sijalle New York Timesin bestsellerien listalla ja pysyi siell\xc3\xa4 seitsem\xc3\xa4n per\xc3\xa4tt\xc3\xa4ist\xc3\xa4 viikkoa._NEWLINE_Wild perustuu Strayedin omiin kokemuksiin h\xc3\xa4nen vaellukseltaan Pacific Crest Trail -reitill\xc3\xa4. Strayed k\xc3\xa4veli reitti\xc3\xa4 sadan vuorokauden verran vuonna 1995. Wildista tehtiin saman niminen elokuva vuonna 2014. Jean-Marc Vall\xc3\xa9en ohjaaman elokuvan p\xc3\xa4\xc3\xa4osassa, Cheryl Straeydin roolissa, on Reese Witherspoon._NEWLINE_Hein\xc3\xa4kuussa 2012 Vintage Books julkaisi Strayedin kolmannen kirjan: Tiny Beautiful Things: Advice on Love and Life from Dear Sugar. Kirja debytoi New York Timesin bestseller-listan el\xc3\xa4m\xc3\xa4ntaitoteosten kategoriassa sijalla 5 ja sit\xc3\xa4 on julkaistu my\xc3\xb6s muissa maissa. Tiny Beautiful Things: Advice on Love and Life from Dear Sugar on valikoitu kokoelma Strayedin suosituista kolumneista "Dear Sugar", joita h\xc3\xa4n kirjoitti vuosina 2010\xe2\x80\x932012. Strayedin nelj\xc3\xa4s kirja, Brave Enough julkaistiin Yhdysvalloissa 27. lokakuuta 2015 julkaisijanaan Alfred A. Knopf. Se debytoi New York Timesin bestseller-listan el\xc3\xa4m\xc3\xa4ntaitokirjojen kategoriassa sijalla 10.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCheryl Strayedin vanhemmat olivat Barbara Anne "Bobbi" (o.s. Young; 1945\xe2\x80\x931991) ja Ronald Nyland. Perhe muutti Pennsylvaniasta Minnesotaan, Chaskan pikkukaupunkiin. Vanhempiensa erottua Cheryl Strayed muutti \xc3\xa4itins\xc3\xa4, is\xc3\xa4puolensa ja kahden sisaruksensa kanssa Aitkin Countyyn. High Schoolin j\xc3\xa4lkeen Strayed opiskeli Minnesotan yliopistossa. Sittemmin h\xc3\xa4n opiskeli Syracusen yliopistossa kirjoittamista. Strayed avioitui Marco Littigin kanssa 1988, liitto p\xc3\xa4\xc3\xa4ttyi eroon 1995. Vuonna 1999 Strayed avioitui dokumentaristi Brian Lindstromin kanssa; pariskunnalle syntyi kaksi lasta.'